CELEX: 52018PC0750
Language: mt
Date: 2018-11-20
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2009/791/KE, li tawtorizza lill-Ġermanja biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 20.11.2018
            COM(2018) 750 final
            2018/0388(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni 2009/791/KE, li tawtorizza lill-Ġermanja biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (“id-Direttiva tal-VAT”
                  1
               ), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex jintroduċi miżuri speċjali għal deroga mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               Permezz tal-ittra rreġistrata mal-Kummissjoni fl-10 ta’ Settembru 2018, ir-Repubblika Federali tal-Ġermanja (minn hawn ’il quddiem il-Ġermanja) talbet awtorizzazzjoni biex tkompli tapplika miżura li tidderoga mill-Artikoli 168 u 168a tad-Direttiva tal-VAT, biex teskludi mid-dritt ta’ tnaqqis il-VAT imposta fuq merkanzija u servizzi li jintużaw għal iktar minn 90 % mill-persuna taxxabbli għall-użu privat tagħha jew għal dak tal-impjegati tagħha, jew b’mod ġenerali għal skopijiet mhux kummerċjali jew għal attivitajiet mhux ekonomiċi. It-talba kienet akkumpanjata minn rapport dwar l-applikazzjoni ta’ din il-miżura kif meħtieġ mill-Artikolu 2 tad-Deċiżjoni tal-Kunsill 2009/791/KE tal-20 ta’ Ottubru 2009
                  2
                kif emendata mid-Deċiżjoni ta’ Implimentazzjoni tal-Kunsill (UE) 2015/2428 tal-10 ta’ Diċembru 2015
                  3
               . 
            
            
               Skont l-Artikolu 395(2) tad-Direttiva tal-VAT, il-Kummissjoni, permezz tal-ittri bid-data tal-14 ta’ Settembru 2018, infurmat lill-Istati Membri l-oħra bit-talba tal-Ġermanja. Permezz ta’ ittra bid-data tas-17 ta’ Settembru 2018, il-Kummissjoni nnotifikat lill-Ġermanja li kellha l-informazzjoni kollha meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  L-Artikolu 168 tad-Direttiva tal-VAT jistipula li persuna taxxabbli hija intitolata tnaqqas il-VAT imposta fuq l-affarijiet li tkun xtrat u s-servizzi li tkun irċeviet għall-iskopijiet tat-tranżazzjonijiet taxxabbli tagħha. L-Artikolu 168a(1) tad-Direttiva tal-VAT jistipula li l-VAT fuq l-infiq relatat ma’ proprjetà immobbli li tifforma parti mill-assi kummerċjali ta’ persuna taxxabbli u li tintuża kemm għal skopijiet kummerċjali u mhux kummerċjali, għandha tkun deduċibbli biss sal-proporzjon tal-użu tal-proprjetà għall-iskopijiet kummerċjali tal-persuna taxxabbli. Skont l-Artikolu 168a(2) tad-Direttiva tal-VAT, l-Istati Membri jistgħu japplikaw din ir-regola wkoll għall-infiq relatat ma’ merkanzija oħra li tifforma parti mill-assi kummerċjali, skont dak li jispeċifikaw. 
               
               
                  Skont l-Artikolu 395 tad-Direttiva tal-VAT, l-Istati Membri jistgħu japplikaw miżuri li jidderogaw mid-dispożizzjonijiet tad-Direttiva tal-VAT sabiex jissimplifikaw il-proċedura għall-ġbir tal-VAT jew il-prevenzjoni ta’ ċerti forom ta’ evażjoni jew evitar tat-taxxa jekk ikunu ġew awtorizzati mill-Kunsill.
               
               
                  Il-Ġermanja talbet sabiex tkompli tapplika miżura ta’ deroga li tippermettilha teskludi kompletament mid-dritt ta’ tnaqqis il-VAT imposta fuq il-merkanzija u s-servizzi li jintużaw minn persuna taxxabbli, f’iktar minn 90 % tal-każijiet, għal skopijiet privati jew mhux kummerċjali, inklużi l-attivitajiet mhux ekonomiċi.
               
               
                  Din il-miżura ta’ deroga għall-Ġermanja ngħatat inizjalment permezz tad-Deċiżjoni tal-Kunsill 2000/186/KE tat-28 ta’ Frar 2000
                     4
                   għal perjodu sal-31 ta’ Diċembru  2002 u reġgħet ingħatat permezz tad-Deċiżjoni tal-Kunsill 2003/354/KE tat-13 ta’ Mejju 2003
                     5
                   għal perjodu sat-30 ta’ Ġunju 2004, permezz tad-Deċiżjoni tal-Kunsill 2004/817/KE tat-19 ta’ Novembru 2004
                     6
                   għal perjodu sal-31 ta’ Diċembru 2009 u permezz tad-Deċiżjoni tal-Kunsill 2009/791/KE tal-20 ta’ Ottubru 2009 għal perjodu sal-31 ta’ Diċembru 2012. Din tal-aħħar ġiet estiża sal-31 ta’ Diċembru 2015 u permezz tad-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012
                     7
                   sal-31 ta’ Diċembru 2018 bid-Deċiżjoni ta’ Implimentazzjoni tal-Kunsill (UE) 2015/2428 tal-10 ta’ Diċembru 2015
                     8
                  . 
               
               
                  Fit-talba attwali tagħha, il-Ġermanja informat lill-Kummissjoni li l-applikazzjoni tal-miżura ta’ deroga tat prova li hija effettiva ħafna u tikkostitwixxi simplifikazzjoni ewlenija għall-ġbir tal-VAT. Hija tgħin ukoll fil-prevenzjoni tal-evażjoni u l-evitar tat-taxxa.
               
               
                  L-użu minimu meħtieġ tal-merkanzija ta’ mill-inqas 10 % għal skopijiet kummerċjali li jippermetti t-tnaqqis tal-VAT fuq ix-xiri huwa relattivament baxx. Skont il-Ġermanja, l-estensjoni ta’ din il-miżura għalhekk se jkollha biss impatt żgħir fuq l-ammont totali ta’ dħul mill-VAT fl-aħħar stadju tal-konsum u għalhekk, ma taffettwax ir-riżorsi proprji tal-VAT tal-Unjoni b’mod negattiv.
               
               
                  Skont il-Ġermanja, il-miżura tnaqqas il-piżijiet amministrattivi għall-kontribwenti u l-amministrazzjonijiet tat-taxxa, minħabba li l-proporzjon tal-użu ta’ tali merkanzija għal skopijiet kummerċjali u mhux kummerċjali m’għandux bżonn jiġi mmonitorjat u jew adattat u għalhekk ma hemm bżonn li tinżamm l-ebda dokumentazzjoni dwar dawn il-bidliet. Il-limitu ta’ 10 % jikkorrispondi wkoll għal dak li huwa previst mil-leġiżlazzjoni Ġermaniża dwar it-taxxa fuq id-dħul, li tipprovdi li l-merkanzija użata mill-inqas f’10 % tal-każijiet għal skopijiet kummerċjali biss tista’ titqies bħala assi tan-negozju.
               
            
            
               B’mod ġenerali, id-derogi jingħataw għal perjodu limitat taż-żmien biex ikun jista’ jiġi vvalutat jekk il-miżura speċjali tkunx xierqa u effettiva jew le. Minn dan il-lat, abbażi tal-informazzjoni li bagħtet il-Ġermanja, il-Kummissjoni tifhem li t-tqassim ta’ 10 % u 90 % għall-użu kummerċjali u għal dak mhux kummerċjali għadu jirrappreżenta bażi soda biex jingħażlu t-tranżazzjonijiet li għalihom l-użu kummerċjali jista’ jitqies bħala negliġibbli.  
            
            
               Minħabba f’hekk, il-miżura speċjali inkwistjoni tipprovdi faċilitazzjoni kemm għall-amministrazzjonijiet tat-taxxa u kif ukoll għan-negozji billi ma jkun hemm bżonn l-ebda monitoraġġ tal-użu sussegwenti tal-merkanzija u s-servizzi li għalihom kienet tapplika l-esklużjoni mit-tnaqqis fid-data tal-akkwist tagħhom, b’mod partikolari fir-rigward tat-tassazzjoni possibbli tal-użu privat skont l-Artikolu 16 jew 26 tad-Direttiva tal-VAT jew tal-aġġustamenti għat-tnaqqis kif meħtieġ skont l-Artikoli 184 sa 192 ta’ dik id-Direttiva. Għalhekk, huwa xieraq li l-miżura ta’ deroga tiġi estiża.
            
            
               Madankollu, kwalunkwe estensjoni għandha tkun limitata fiż-żmien sabiex ikun jista’ jiġi evalwat jekk il-kundizzjonijiet li fuqhom hija msejsa d-deroga jkunux għadhom validi. Għaldaqstant, qed jiġi propost li d-deroga tiġi estiża sa tmiem l-2021 u li, flimkien mat-talba għall-estensjoni, il-Ġermanja tintalab tippreżenta rapport sa mhux aktar tard mill-31 ta’ Marzu 2021 li jkun jinkludi analiżi tat-tqassim applikat għall-użu kummerċjali u għal dak mhux kummerċjali li fuqu tissejjes l-esklużjoni mit-tnaqqis, f’każ li tkun prevista estensjoni oħra għal wara l-2021. 
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, huwa jawtorizza lill-Istati Membri jkomplu japplikaw l-esklużjonijiet, li kienu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ “stand still” li jillimitaw id-dritt ta’ tnaqqis għall-persuni taxxabbli.
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt għal tnaqqis
                     9
                  , din id-deroga hija xierqa fl-istennija tal-armonizzazzjoni ta’ dawn ir-regoli fil-livell tal-UE.
               
            
         
         
            
               
                  Għalhekk, il-miżura proposta hija konsistenti mad-dispożizzjonijiet eżistenti tad-Direttiva tal-VAT. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
               
            
            
               Meta wieħed iqis il-kamp limitat ta’ applikazzjoni tad-deroga, il-miżura speċjali hija proporzjonata mal-għan li jrid jintlaħaq.
            
            
               •Għażla tal-istrument
            
            
               L-istrument li qed jiġi propost: Deċiżjoni ta’ Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mid-dispożizzjonijiet komuni tal-VAT hi possibbli biss bl-awtorizzazzjoni tal-Kunsill li jaġixxi b’mod unanimu bi proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq peress li tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba magħmula mill-Ġermanja u tirrigwarda biss lil dan l-Istat Membru.
               
            
            
               •Ġbir u użu tal-għarfien espert
            
            
               
                  Ma kienx hemm bżonn għarfien espert estern.
               
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill hija mfassla sabiex tissimplifika l-proċedura ta’ ġbir tal-VAT billi tippermetti lill-Ġermanja tkompli tapplika miżura ta’ deroga li tippermettilha teskludi kompletament mid-dritt ta’ tnaqqis il-VAT imposta fuq il-merkanzija u s-servizzi li jintużaw minn persuna taxxabbli, f’iktar minn 90 % tal-każijiet, għal skopijiet privati jew mhux kummerċjali, inklużi l-attivitajiet mhux ekonomiċi. Din il-miżura tat prova li hija għodda xierqa u effiċjenti. 
               
               
                  Skont il-Ġermanja, l-estensjoni ta’ din il-miżura għalhekk mhux se jkollha impatt negattiv fuq l-ammont totali ta’ dħul mill-VAT fl-aħħar stadju tal-konsum u għalhekk, ma taffettwax ir-riżorsi proprji tal-VAT tal-Unjoni b’mod negattiv.
               
            
         
         
            
               4.IMPLIKAZZJONIJIET BAĠITARJI
            
            
               Il-proposta mhux se jkollha impatt negattiv fuq ir-riżorsi proprji tal-Unjoni mill-VAT.
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Il-proposta hija limitata biż-żmien u tinkludi klawżola ta’ rieżami.
            
            
               2018/0388 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni 2009/791/KE, li tawtorizza lill-Ġermanja biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  10
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikoli 168 u 168a tad-Direttiva 2006/112/KE li jirregolaw id-dritt tal-persuni taxxabbli li jnaqqsu t-taxxa fuq il-valur miżjud (VAT) imposta fuq il-merkanzija u s-servizzi fornuti lilhom għall-iskopijiet tat-tranżazzjonijiet taxxabbli tagħhom. Il-Ġermanja kienet awtorizzata li tintroduċi miżura ta’ deroga maħsuba biex teskludi mid-dritt ta’ tnaqqis il-VAT fuq il-merkanzija u s-servizzi meta l-persuna taxxabbli tuża l-merkanzija u s-servizzi, f’iktar minn 90 % tal-każijiet, għal skopijiet privati jew għall-iskopijiet tal-impjegati tagħha, jew b’mod ġenerali għal skopijiet mhux kummerċjali jew għal attivitajiet mhux ekonomiċi. 
            
            
               (2)Inizjalment, id-Deċiżjoni tal-Kunsill 2000/186/KE
                  11
                awtorizzat lill-Ġermanja tintroduċi u tapplika miżuri li jidderogaw mill-Artikoli 6 u 17 tad-Direttiva tal-Kunsill 77/388/KEE
                  12
                sal-31 ta’ Diċembru 2002. Id-Deċiżjoni tal-Kunsill 2003/354/KE
                  13
                awtorizzat lill-Ġermanja tapplika miżura ta’ deroga mill-Artikolu 17 tad-Direttiva 77/388/KEE sat-30 ta’ Ġunju 2004. Id-Deċiżjoni tal-Kunsill 2004/817/KE
                  14
                estendiet l-awtorizzazzjoni sal-31 ta’ Diċembru 2009.
            
            
               (3)Permezz tad-Deċiżjoni tal-Kunsill 2009/791/KE
                  15
                l-Ġermanja kienet awtorizzata li tapplika miżura ta’ deroga mill-Artikolu 168 tad-Direttiva 2006/112/KE sal-31 ta’ Diċembru 2012. Id-Deċiżjoni ta’ Implimentazzjoni tal-Kunsill 2012/705/UE
                  16
                awtorizzat lill-Ġermanja biex tapplika l-miżura li tidderoga mill-Artikoli 168 u 168a sal-31 ta’ Diċembru 2015 u d-Deċiżjoni ta’ Implimentazzjoni tal-Kunsill (UE) 2015/2428
                  17
                sal-31 ta’ Diċembru 2018. 
            
            
               (4)Permezz tal-ittra rreġistrata mal-Kummissjoni fl-10 ta’ Settembru 2018, il-Ġermanja talbet l-awtorizzazzjoni biex tkompli tapplika miżura ta’ deroga mill-Artikoli 168 u 168a tad-Direttiva 2006/112/KE, biex teskludi kompletament mid-dritt ta’ tnaqqis il-VAT imposta fuq merkanzija u servizzi li jintużaw minn persuna taxxabbli, f’iktar minn 90 % tal-każijiet, għal skopijiet privati jew mhux kummerċjali, inklużi l-attivitajiet mhux ekonomiċi. Din it-talba kienet akkumpanjata minn rapport dwar l-applikazzjoni tal-miżura ta’ deroga li jinkludi analiżi tar-rata ta’ tqassim applikata għad-dritt ta’ tnaqqis tal-VAT kif meħtieġ mill-Artikolu 2 tad-Deċiżjoni tal-Kunsill 2009/791/KE. 
            
            
               (5)B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra permezz tal-ittri bid-data tal-14 ta’ Settembru 2018 bit-talba tal-Ġermanja. Permezz ta’ ittra bid-data tas-17 ta’ Settembru 2018, il-Kummissjoni nnotifikat lill-Ġermanja li kellha l-informazzjoni kollha meħtieġa biex tqis it-talba.
            
            
               (6)Skont il-Ġermanja, il-miżura kienet effettiva ħafna biex tissimplifika l-ġbir tal-VAT u tevita l-evażjoni jew l-evitar tat-taxxa. Il-miżura tnaqqas il-piżijiet amministrattivi għan-negozji u l-amministrazzjonijiet tat-taxxa, billi ma jkun hemm bżonn l-ebda monitoraġġ tal-użu sussegwenti tal-merkanzija u s-servizzi li għalihom kienet tapplika l-esklużjoni mit-tnaqqis fid-data tal-akkwist tagħhom. Għalhekk, il-Ġermanja għandha tkun awtorizzata tkompli tapplika din il-miżura speċjali għal perjodu limitat ieħor sal-31 ta’ Diċembru 2021.
            
         
         
            
               (7)F’każ li l-Ġermanja tikkunsidra li tkun meħtieġa estensjoni lil hinn mill-2021, għandha tagħmel talba għal estensjoni lill-Kummissjoni sal-31 ta’ Marzu 2021 flimkien ma’ rapport dwar l-applikazzjoni tal-miżura li għandu jinkludi reviżjoni tar-rata ta’ tqassim applikata.  
            
            
               (8)Il-miżura ta’ deroga mhux se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
            
            
               (9)Għalhekk jenħtieġ li d-Deċiżjoni 2009/791/KE tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikolu 2 tad-Deċiżjoni 2009/791/KE huwa sostitwit b’dan li ġej:
            
            
               “Artikolu 2
            
            
               Din id-Deċiżjoni għandha tiskadi fil-31 ta’ Diċembru 2021.
            
            
               Kull talba għall-estensjoni tal-miżura ta’ deroga previsti f’din id-Deċiżjoni għandha ssir lill-Kummissjoni sal-31 ta’ Marzu 2021.
            
            
               Flimkien mat-tali talba għandu jintbagħat rapport dwar l-applikazzjoni ta’ din il-miżura li jinkludi analiżi tar-rata ta’ tqassim applikata għad-dritt ta’ tnaqqis tal-VAT abbażi ta’ din id-Deċiżjoni.”
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019. 
            
            
               Artikolu 3
            
            
               Din id-Deċiżjoni hija indirizzata lir-Repubblika Federali tal-Ġermanja.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        ĠU L 283, 30.10.2009, p.55.
               
               
                  
                     (3)
                  
                        ĠU L 334, 22.12.2015, p. 12.
               
               
                  
                     (4)
                  
                        ĠU L 59, 4.3.2000, p.12.
               
               
                  
                     (5)
                  
                        ĠU L 123, 17.5.2003, p. 47.
               
               
                  
                     (6)
                  
                        ĠU L 357, 2.12.2004, p. 33.
               
               
                  
                     (7)
                  
                        ĠU L 319, 16.11.2012, p. 8.
               
               
                  
                     (8)
                  
                        ĠU L 334, 22.12.2015, p. 12.
               
               
                  
                     (9)
                  
                        KUMM (2004) 728 final - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014
                  
                  (ĠU C 153, 21. 05. 2014, p. 3) 
               
               
                  
                     (10)
                  
                        ĠU L 347, 11.12.2006, p.1.
               
               
                  
                     (11)
                  
                        Id-Deċiżjoni tal-Kunsill tat-28 ta’ Frar 2000 li tawtorizza lir-Repubblika Federali tal-Ġermanja biex tapplika miżura li tidderoga mill-Artikoli 6 u 17 tas-Sitt Direttiva 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima (ĠU L 59, 4.3.2000, p. 12).
               
               
                  
                     (12)
                  
                        Is-Sitt Direttiva tal-Kunsill 77/388/KEE tas-17 ta’ Mejju 1977 dwar l-armonizzazzjoni tal-liġijiet tal-Istati Membri li għandhom x’jaqsmu mat-taxxi fuq id-dħul mill-bejgħ — Sistema komuni ta’ taxxa fuq il-valur miżjud: bażi uniformi ta’ stima (ĠU L 145, 13.6.1977, p. 1).
               
               
                  
                     (13)
                  
                        Id-Deċiżjoni tal-Kunsill tat-13 ta’ Mejju 2003 li tawtorizza lill-Ġermanja sabiex tapplika miżura li tidderoga mill-Artikolu 17 tas-Sitt Direttiva 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠU L 123, 17.5.2003, p. 47).
               
               
                  
                     (14)
                  
                        Id-Deċiżjoni tal-Kunsill tad-19 ta’ Novembru 2004 li tawtorizza lill-Ġermanja sabiex tapplika miżura li tidderoga mill-Artikolu 17 tas-Sitt Direttiva 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠU L 357, 2.12.2004, p. 33).
               
               
                  
                     (15)
                  
                        Id-Deċiżjoni tal-Kunsill 2009/791/KE tal-20 ta’ Ottubru 2009 li tawtorizza lir-Repubblika Federali tal-Ġermanja biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 283, 30.10.2009, p. 55).
               
               
                  
                     (16)
                  
                        Id-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012 li temenda d-Deċiżjoni 2009/791/KE u d-Deċiżjoni ta’ Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament li jkomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 319, 16.11.2012, p. 8).
               
               
                  
                     (17)
                  
                        Id-Deċiżjoni ta’ Implimentazzjoni tal-Kunsill (UE) 2015/2428 tal-10 ta’ Diċembru 2015 li temenda d-Deċiżjoni 2009/791/KE u d-Deċiżjoni ta’ Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament ikomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 334, 22.12.2015, p. 12).